Je la 6a vespere la butikejo estis fermiĝonta, do ni rapidis al la elirejo. Malnova Havano ĉirkaŭis nin kaj mi unuafoje estis en tiu ĉi parto, do viztindaĵoj abundis.

La preĝejo kaj hospitalo por junaj virinoj aperis laŭ iniciato de Nicolás Estévez Borges, kiu en sia testamento lasis tiucele 45 mil pesojn en 1664. La sekvan jaron komenciĝis la konstruado, kies fina dato ankoraŭ ne estas konata. En 1730 oni tute rekonstruis ĉion kaj en 2000 restaŭris, post kio ĝi funkcias kiel koncertejo de la klasika kaj ĉambra muziko. Tiu decido estas trafa, speciale se memori ke en la preĝejo troviĝas mekanika organo Daublaine-Ducroquet farita en Francio en 1845-1855 kaj konsiderata unu el malmultaj bone konservitaj, preskaŭ tute ne ŝanĝitaj organoj de la lando.

Ni daŭrigis laŭ Aleo de Paula, kiu etendiĝas laŭlonge de la bordo kaj iĝis en 1777 la unua ĉemara promenejo de Havano. Dezajnis ĝin arkitekto Antonio Fernández de Trebejos laŭ ordono de kapitano-generalo de Kubo Felipe de Fondesviela, markizo de la Torre. Centre de ĝi altiĝas marmora kolono konstruigita de alia kapitano-generalo – Leopoldo O’Donell. Ĝi aperis en 1847 kaj estas ornamita per leonaj kapoj, de kies faŭkoj fluas akvo.

Bronza viro en kompleto rigardas la golfon. Kiu li estas? Vane mi traserĉis ĉirkaŭaĵojn – iu ajn klariga ŝildo mankis. Nur poste mi eksciis, ke temas pri kuba poeto Nicolás Guillén , kies skulptaĵo aperis ĉi tie en majo 2015.Evidente la instalantoj konsideras lin tro fama por aparte mencii lian nomon, sed mi estas kompatinda malklerulo, do post fari neeviteblan sinfoton turnis min al apuda specimeno de la moderna arto , same ne subskribita.

La ŝtala paralelipipedo brilis sur alta soklo. Ĝi aspektis nova, sed kvazaŭ batita de iu pezaĵo kontraŭ la centron, pro kio grave konkaviĝis. Kion ĝi simbolas? Ĉu fortajn ventojn de la marbordo? Ĉu rezisteblon de la kuba popolo, daŭre subpremata kaj ĝenata de ekstere kaj interne, tamen plu nesubigita?

Policanoj elaŭtiĝis surstraten. Oni diras ke foti ilin estas malpermesite en Kubo. Bone, mi estas leĝobeema persono. Se nur hazarde...

Ni turnis nin iom maldekstren kaj enprofundiĝis en stratojn de Malnova Havano. Jam krepuskis, do mi nur gapis ĉirkaŭe kaj klopodis foti rimarkindaĵojn por poste kompreni kion mi vidis.

Bakistoj ripozas apud panvendejo.

Ili scias ke ĉiu eksterlanda entrepreno agadas en Kubo nur je aprobo de la plej altaj ŝtatoficistoj kaj sub aŭspicio de la ŝtataj (plej ofte armeaj) korporacioj. Do estiĝas logika demando: kial la registaro bonvenigis la hotelon, kie la plej ĉipa ĉambro kostas $400 por unu nokto kaj la plej kosta $2400, sed ne permesis malfermi eĉ unusolan vendejon de la vere necesegaj ĉiutagaj hejmaĵoj kiel ekzemple IKEA ? Por kio doni tiom da atento al apero de kelkaj luksaj butikoj, kies vizitantoj estos nur eksterlandanoj kaj lokaj elituloj? La respondo evidentas: la kuba registaro interesiĝas nur pri sia profito kaj tute fajfas pri realaj bezonoj de sia subpremata popolo.

Ni aliris la hotelon por trairi ĝin laŭ unu el du internaj stratoj, sed gardisto diris, ke la interna pasejo jam estas fermita. Ne gravas. Preteririnte la koloson dekstraflanke ni atingis Pradon . Jam tempis reveni. Carlos ne respondis, do ni jesis al iu sintrudema taksiisto. Kiun aŭton li proponas? “ KIA . Ĝi estas bonega aŭto, granda!” Sur la antaŭa bufro glimis la oblikva “H”. Loĝantoj de tiu ĉi stranga insulo nenion scias pri varmarkoj, do Hyundai facile transformiĝas al KIA. La pakaĵujo de tiu etulo malsufiĉis, do ni elektis la malnovan Lada , kiu enspacigis ĉion. La veturado kostis 15 dolarojn, do je 5 pli ol ĉe Carlos, sed je 20 malpli ol por mia kompatinda amiko Sergej.